**Kako arhivi mogu biti kreativni – iskustva i mogućnosti na primjeru konzorcija ICARUS**

dr. sc. Vlatka Lemić, Hrvatski državni arhiv, Zagreb

vlemic@arhiv.hr

Aktivnosti europske arhivske zajednice već su desetljećima usmjerene na suradnju i umrežavanje arhivskih ustanova na svim razinama (institucionalno, kroz zajedničke programe i projekte, pokretanjem zajedničkih inicijativa, kroz stručna udruženja, udruge i skupove i dr.), razvoj i primjenu stručnih standarda te stvaranje zajedničke informacijske infrastrukture. Nastavljajući i dalje razvijajući te trendove, u arhivima se sve više pojavljuju novi projekti posvećeni povezivanju ustanova koje čuvaju povijesne izvore sa stvarateljima i zajednicom u kojoj djeluju te ciljanim korisničkim skupinama.

Potencijali arhiva u osmišljavanju i provođenju aktivnosti i programa koji povezuju arhive i korisnike i potiču aktivnu suradnju, razvijaju inovativne pristupe istraživanju povijesnih izvora i omogućuju njihovu *online* dostupnost, neograničeni su i javnost ih je tek počela otkrivati. Izlaganje će pokazati dosadašnja iskustva i mogućnosti na primjeru ICARUS konzorcija koji je od 2008. do danas pokrenuo desetak raznovrsnih EU projekata, svake godine organizira stotine javnih programa aktivnosti diljem svijeta i trenutačno okuplja više od 176 ustanova iz 34 države EU, SAD i Kanade, među kojima su različiti arhivi, instituti, istraživački centri, fakulteti, knjižnice i drugi.